กรุงไทยแอกซ่าเน้นบริการขายหวังเบี้ยพุ่งขึ้น
กรุงไทยแอกซ่ายกระดับบริการหลังการขาย หวังลูกค้าบอกต่อขายกรมธรรม์เพิ่ม
19 ส.ค. 2554

กรุงไทยแอกซ่ายกระดับบริการหลังการขาย หวังลูกค้าบอกต่อขายกรมธรรม์เพิ่ม
นายสุรสิทธิ์ พลอยดนัย ประธานเจ้าหน้าที่บริหารฝ่ายปฏิบัติการ บริษัท กรุงไทยแอกซ่า ประกันชีวิต เปิดเผยว่า บริษัทอยู่ระหว่างพัฒนางานบริการลูกค้าให้มีประสิทธิภาพมากขึ้น ด้วยการขยายระยะเวลาให้บริการมากขึ้นกว่าเดิมและเพิ่มพนักงานคอลเซ็นเตอร์จาก 60 คน เป็น 100 คน ซึ่งบริษัทเชื่อว่าการให้บริการลูกค้าอย่างมีคุณภาพจะเป็นสิ่งสำคัญทำให้ลูกค้าคำนึงถึงทุกครั้งที่จะตัดสินใจซื้อประกันกับบริษัท
นายสุรสิทธิ์ กล่าวว่า ผลจากการวัดความพึงพอใจลูกค้าที่ใช้บริการทางโทรศัพท์ในปี 2553 พบว่า ลูกค้ามีความพอใจสูงถึง 96% ซึ่งมากกว่า 80% ของผู้ได้รับบริการ ต้องการแนะนำบริษัทให้กับบุคคลอื่น โดยปีที่ผ่านมาลูกค้าโทร.เข้ามาใช้บริการถึง 3 แสนรายจากลูกค้าทั้งหมด 6.7 แสนราย
“คอลเซ็นเตอร์ของเราจะทำหน้าที่ให้บริการกับลูกค้าและตัวแทนเพียงอย่างเดียว ไม่เกี่ยวกับการขาย เพื่อรองรับการขยายตัวของธุรกิจอย่างเต็มที่ ทั้งในส่วนของที่ต้องโทร.ออกไปบริการลูกค้าและลูกค้าโทร.เข้ามาหา” นายสุรสิทธิ์ กล่าว